Domit de Protestanten net hoamli ausreisn datn, san de Päss bsetzt woan. Zglei is eana oba a no a Vasammlungs- unn Bruafsvabot aufalegt woan. Do hom de soijchanaweis Bedrängtn freie Religionsausübung, de Umwidmung vo da Kirche Maria Gern unn de Ostellung von am Goastlichn mit iam Glaubns gfoadat. Des hot Fiaschtprobschtei obglehnt, wos wiadarum zua jetzat offanan Foadarung noch freia Ausreis seitns vo de Protestanten gfiat hot. Dea grod eascht zum Fiaschtprobscht gwäijde Cajetan Anton von Notthaft[5] hot se no voa seina Omtseisetzung von am Aufstand bedroht säing unn hot deszweng am 26. Oktoba 1732 a Emigrationspatent ealassn. Donach hom olle Protestanten binnan dreia Monat - a Frist, de jedo, weil's boijt scho Winta woa bis in'n Apruij valängat woan is - Berchtsgoan valassn. Koppit woan is des Dekret ons Bzoijn vo finf Guijdn fia den Freikauf aus da Leibeignschoft sowia on de Foadarung, noch Ungarn ziaga z'miassa. S'Letzte soijt vahindan, dass de Hoijzhondweaka in ira neichn Hoamat a wirksame Konkurrenz entwickln kunntn, wos oba nochan wegan heftiga Protest vo de Protestanten auf a Onsiedlungsvabot in Nianbeag abgmuijdat woan is.